ભારતીય રાજકારણમાં જે પક્ષ હાંસિયામાં હતો એને કૉન્ગ્રેસનો વિકલ્પ બનાવનારા લાલકૃષ્ણ અડવાણી આજે દુ:ખી છે. ૮૬ વર્ષના જૈફ અડવાણીની આ બગાવત છે કે પછી હતાશા છે એવો પ્રશ્ન થવો સ્વાભાવિક છે. જો બગાવત હોય તો એમાં તેમને સફળતા મળશે કે કેમ એ બીજો પ્રશ્ન છે. ગોવામાં BJPના નેતાઓએ અપનાવેલું વલણ જોતાં અડવાણીની આ હતાશા હોય એમ લાગે છે. ગોવામાં તેઓએ નીચેથી આવી રહેલા દબાણને ખાળવાનો પ્રયાસ સુધ્ધાં નહોતો કયોર્ અને ઉપરથી લાલકૃષ્ણ અડવાણીના વિરોધની ઉપેક્ષા કરી હતી. તેઓ ધારત તો નરેન્દ્ર મોદીને ચૂંટણી સમિતિના અધ્યક્ષ બનાવવાનો નિર્ણય સંસદીય બોર્ડની બેઠક સુધી મુલતવી રાખી શક્યા હોત, પરંતુ તેમણે એવો પ્રયાસ નહોતો કયોર્. અડવાણી અને મોદી એ બેમાંથી કોઈ એકને નારાજ કરવાના હોય તો અડવાણીને નારાજ કરવામાં ઓછું જોખમ છે એવું તેમના વલણમાં જોવા મળ્યું હતું. તમે બીજી એક વાત નોંધી? ગોવામાં મોદીની તાજપોશી પછી અડવાણીસમર્થકોનો સૂર બદલાવા લાગ્યો છે. ઉમા ભારતીએ પક્ષપ્રમુખ રાજનાથ સિંહને પત્ર લખીને કહ્યું હતું કે હું ગોવાની બેઠકમાં હાજર નહોતી રહી એનું કારણ હું મોદીનો વિરોધ કરી રહી છું એ નહોતું. યશવંત સિંહાએ કહ્યું હતું કે હું કોઈ વ્યક્તિને જોઈને રાજકીય નિર્ણયો લેતો નથી કે રાજકીય વલણ અપનાવતો નથી, પણ મુદ્દાઓને મહત્વ આપું છું. ટૂંકમાં કહીએ તો, વાતનો સાર એ કે અડવાણી જો બગાવત કરવાના મૂડમાં હોય તો પણ તેમને કેટલા સમર્થકોનો ટેકો મળશે એ એક પ્રશ્ન છે. અડવાણીની આ હતાશા છે. બુઝાતા દીપકનો છેલ્લો ટમટમાટ છે. લાલકૃષ્ણ અડવાણીની રાજકીય કારકિર્દીનો અંત આવી ગયો છે અને BJPમાં વાજપેયી-અડવાણી પછીનો મોદીયુગ શરૂ થયો છે. અડવાણી બદલાતા સમયને જોઈ શકતા નથી.